《金缕曲 题邑侯曹星湖父师西凉游草》
清代·熊琏

夹岸桃花放。送行程、弱柳烟拖，柔波绿漾。百首诗投云锦灿，更听骊歌祖帐。

题不尽、离筵情况。雪积羌关春倍晚，缓摇鞭、频把江南望。

山势峻，涛声壮。

驰驱万里精神爽。携新诗、满贮囊中，清吟马上。往事劬劳曾不觉，到处风光自赏。

赢得是、天高月朗。半载归来霜点鬓，遍欢呼、万姓重瞻仰。

春雨到，长培养。

作者简介：熊琏，字商珍，号澹仙，又号茹雪山人，如皋人。有《澹仙诗钞》。